ความเสี่ยงในการประกอบธุรกิจ

1.  ความเสี่ยงจากการพึ่งพาลูกค้าหรือผู้จัดจำหน่ายรายใหญ่

บริษัทไม่มีความเสี่ยงในด้านของการพึ่งพาผู้จัดจำหน่ายรายใหญ่
เนื่องจากบริษัทสามารถจัดหาวัตถุดิบได้จากทั้งในประเทศและต่างประเทศ ในด้านการพึ่งพาลูกค้า
บริษัทไม่มีความเสี่ยงสำหรับกลุ่มธุรกิจหลัก คือ ธุรกิจเครื่องทำน้ำแข็งและเครื่องทำความเย็น
และกลุ่มธุรกิจเครื่องจักรและระบบผลิตภัณฑ์เหลวและแปรรูปอาหาร
เนื่องจากบริษัทมีลูกค้ากระจายในหลายธุรกิจเป็นจำนวนมาก
ส่วนกลุ่มธุรกิจโครงการขนาดใหญ่หากไม่รวมงานโครงการรับเหมาก่อสร้าง และ
เอทานอลที่ค้างมากจากปีเก่า จะเหลือสัดส่วนไม่ถึง 12% ของรายได้รวมของบริษัท

2.  ความเสี่ยงเกี่ยวกับการผลิต

    1.  ความเสี่ยงจากการผันผวนของราคาวัตถุดิบ

เหล็กและสแตนเลสถือว่าเป็นวัตถุดิบหลักที่สำคัญในการผลิตของบริษัท
ซึ่งราคาของวัตถุดิบจะมีการเปลี่ยนแปลงตามราคาของตลาดโลก
บริษัทจึงมีความเสี่ยงจากการผันผวนของราคาวัตถุดิบ
แต่ในช่วงที่ผ่านมาราคามีการปรับตัวลดลงตั้งแต่กลางปี 2551 แต่ในปี 2549-2550
ราคาวัตถุดิบมีการปรับตัวสูงขึ้นอย่างต่อเนื่องและขาดตลาดในบางช่วง
ประกอบกับบริษัทได้เตรียมวัตถุดิบไว้เพื่อโครงการก่อสร้างโรงงานผลิตเอทานอล
ซึ่งมีความจำเป็นต้องใช้เหล็กและสแตนเลสในปริมาณมาก
ทำให้บริษัทได้รับผลกระทบจากการผันผวนของราคาวัตถุดิบดังกล่าว

2.2 ความเสี่ยงจากเทคโนโลยีการก่อสร้างโครงการใหม่ของบริษัท

การที่บริษัทได้รับงานก่อสร้างโรงงานผลิตเอทานอลโดยใช้เทคโนโลยีของKATZEN
INTERNATIONAL ซึ่งเป็นบริษัทชั้นนำของโลกจากประเทศสหรัฐอเมริกา
ในการนำเทคโนโลยีเรื่องการผลิตเอทานอลจากแป้งมันสำหลัง เพื่อให้ได้ผลผลิตสูงสุดมาใช้ นั้น
บริษัทสามารถสร้างโรงงานผลิตเอทานอล (โครงการที่ 1)เสร็จแล้ว
และสามารถผลิตเอทานอลได้คุณภาพสูงกว่าที่ระบุไว้ในสัญญาอีกด้วย
ส่วนเรื่องต้นทุนที่สูงกว่าประมาณการนั้น
บริษัทได้เก็บเป็นข้อมูลในการประมาณการต้นทุนของโครงการในอนาคต
ซึ่งจะไม่เกิดอีกเพราะบริษัทได้พบปัญหาทั้งหมดแล้ว

3.  ความเสี่ยงด้านการบริหารจัดการ

บริษัทมีจุดแข็งในเรื่อง Know How ดังนั้นเรื่องความชำนาญของบุคลากรจึงเป็นเรื่องสำคัญ
บริษัทมีหน่วยงาน Technical and Development ซึ่งทำหน้าที่ศึกษาและพัฒนาเครื่องจักรใหม่ๆ
เป็นศูนย์กลางให้การสนับสนุนทางด้านเทคนิคแก่แผนกต่าง ๆ แม้ในปี 2551
นี้บริษัทมีนโยบายควบคุมค่าใช้จ่ายและพักการทำเรื่อง Technical and Development ชั่วคราว
และนำสินค้าที่ได้พัฒนาไว้แล้ว ไปสร้างรายได้
จึงส่งบุคคลากรเหล่านี้ไปยังหน่วยงานขายเพื่อเร่งหารายได้จากสิ่งที่บริษัทได้ลงทุนพัฒนาไว้ในอดีต

4.  ความเสี่ยงด้านการเงิน

    1.  ความเสี่ยงจากอัตราแลกเปลี่ยนเงินตราต่างประเทศ

บริษัทนำเข้าวัตถุดิบบางส่วนจากต่างประเทศ ทำให้มีหนี้สินเป็นเงินตราต่างประเทศ
ในขณะเดียวกันบริษัทมีรายได้จากการขายสินค้าในต่างประเทศในรูปเงินตราต่างประเทศเช่นกัน
บริษัทจึงบริหารความเสี่ยงโดยใช้วิธี Natural hedge ส่วนหนึ่ง และ
ทำการซื้อขายเงินตราต่างประเทศล่วงหน้า (Forward contract)
เพื่อป้องกันความเสี่ยงของอัตราแลกเปลี่ยนที่อาจเกิดขึ้น

4.2 ความเสี่ยงจากหุ้นบุริมสิทธิแปลงสภาพ

บริษัท อาจมีความเสี่ยงจากการออกหุ้นบุริมสิทธิแปลงสภาพ เนื่องจากหุ้นบุริมสิทธิ
แปลงสภาพกำหนดให้บริษัทฯ ต้องจ่ายเงินปันผลชนิดสะสมให้กับผู้ถือหุ้นบุริมสิทธิแปลงสภาพ
ในอัตราร้อยละ 7 ต่อปีของราคาเสนอขายหุ้นบุริมสิทธิแปลงสภาพ
และยังต้องชดใช้ส่วนต่างเป็นเงินสด
สำหรับส่วนต่างที่เกิดจากราคาตลาดหุ้นสามัญของบริษัทต่ำกว่าราคาเสนอของหุ้นบุริมสิทธิแปลงสภาพ
(ราคา 3.62 บาท/หุ้น) ณ วันแปลงสภาพ เป็นหุ้นสามัญ ณ วันที่ 31 ธันวาคม 2551
ราคาตลาดหุ้นสามัญของบริษัทฯ เท่ากับ 0.44 บาท/หุ้น

  4.3 ความเสี่ยงจากความไม่เพียงพอของเงินทุนหมุนเวียน

บริษัทใช้เงินลงทุนในงานก่อสร้างโรงงานเอทานอล และการก่อสร้างโครงการอื่นๆ
ที่บริษัทยังไม่ได้เรียกเก็บจากลูกค้าในมูลค่าค่อนข้างสูง
บริษัทได้ตระหนักถึงความเสี่ยงในเรื่องนี้จึงได้ดำเนินการจัดหาแหล่งเงินทุนโดยกู้ยืมเงินจากธนาคารหลายแห่งเพื่อใช้ในการดำเนินงาน
และจากสภาวะเศรษฐกิจทำให้การเก็บเงินจากลูกค้าล่าช้ากว่าที่ควรจะเป็นโดยเฉพาะลูกค้าที่บริษัทได้เจรจาปรับโครงสร้างหนี้ไปแล้ว
และลูกค้าโครงการเอทานอล (โครงการที่ 2) อย่างไรก็ตาม
บริษัทได้พยายามอย่างยิ่งที่จะติดตามลูกหนี้อย่างใกล้ชิด ซึ่งจะเห็นได้จากคุณภาพของหนี้ใหม่ของบริษัท